b'\n_START_ARTICLE_\nUpsala\n_START_SECTION_\nIstorija\n_START_PARAGRAPH_\nSenasis Upsalos miesto centras buvo \xc4\xafsik\xc5\xabr\xc4\x99s ma\xc5\xbedaug 5 km \xc4\xaf \xc5\xa1iaur\xc4\x99 nuo dabartinio, vietov\xc4\x97je, \xc5\xa1iuo metu vadinamoje Sen\xc4\x85ja Upsala (Gamla Uppsala). Ma\xc5\xbedaug XIII a. d\xc4\x97l patogesn\xc4\x97s vietos prekybai dabartin\xc4\x97s Upsalos centro vietoje \xc4\xafsik\xc5\xabrusi \xc3\x96stra Aros gyvenviet\xc4\x97 savo reik\xc5\xa1me pranoko Sen\xc4\x85j\xc4\x85 Upsal\xc4\x85. Gaisrui sunaikinus Senosios Upsalos katedr\xc4\x85, buvo priimtas sprendimas nauj\xc4\x85 statyti dabartin\xc4\x97je vietoje._NEWLINE_Nuo 1164 m. Upsala yra \xc5\xa0vedijos arkivyskupijos centras. Miesto katedroje 1594 m. \xc5\xa0vedijos karaliumi buvo vainikuotas Lietuvos-Lenkijos valdovas Zigmantas Vaza, Vaz\xc5\xb3 dinastijos ATR pradininkas. \xc4\x8cia ilsisi ir jo motina Kotryna, kurios garbei katedros koply\xc4\x8dia vadinama Jogailai\xc4\x8di\xc5\xb3 vardu, o sarkofag\xc4\x85 puo\xc5\xa1ia Lietuvos ir \xc5\xa0vedijos herbai._NEWLINE_1477 m. \xc4\xafkurtas Upsalos universitetas, seniausioji auk\xc5\xa1toji mokykla Skandinavijoje._NEWLINE_XVI a. Upsaloje pastatyta pilis.\n_START_SECTION_\nGeografija\n_START_PARAGRAPH_\nUpsala \xc4\xafsik\xc5\xabrusi ma\xc5\xbedaug 70 km \xc4\xaf \xc5\xa1iaur\xc4\x97s vakarus nuo \xc5\xa0vedijos sostin\xc4\x97s Stokholmo, istorin\xc4\x97je Uplando provincijoje, abipus Fyris up\xc4\x97s. Pietiniai priemies\xc4\x8diai prieina iki tre\xc4\x8dio pagal dyd\xc4\xaf \xc5\xa0vedijoje Melareno e\xc5\xbeero krant\xc5\xb3. Vakariniame Fyris up\xc4\x97s krante yra ma\xc5\xbedaug 30 m auk\xc5\xa1\xc4\x8dio ledynin\xc4\x97s kilm\xc4\x97s ozas.\n_START_SECTION_\nSusisiekimas\n_START_PARAGRAPH_\nPro Upsal\xc4\x85 eina pagrindin\xc4\x97 \xc5\xa0vedij\xc4\x85 \xc5\xa1iaur\xc4\x97s \xe2\x80\x93 piet\xc5\xb3 kryptimi jungianti magistral\xc4\x97 \xe2\x80\x93 Europos kelias E4. \xc5\xa0vedijos nacionaliniais keliais miestas taip pat sujungtas su Nor\xc5\xa1iopingu bei Sala. Gele\xc5\xbeinkeliu miestas sujungtas su sostine Stokholmu pietuose, taip pat \xc5\xa1iaurin\xc4\x97s ir centrin\xc4\x97s \xc5\xa0vedijos miestais._NEWLINE_U\xc5\xbe 40 km \xc4\xaf pietus nuo Upsalos \xc4\xafsik\xc5\xabr\xc4\x99s did\xc5\xbeiausias \xc5\xa0vedijoje Arlandos oro uostas.'